VDSS Sklep Pdp 137/2025
Sodna praksa Višjega delovnega in socialnega sodišča, 2025-05-07

Oddelek za individualne in kolektivne delovne spore

Jelka Zorman Bogunovič (preds.), dr. Martina Šetinc Tekavc (poroč.), mag. Urša Klemenčič

V izreku sklepa o stroških je pravnomočno odločeno, da sta prva in tretja toženka dolžni tožniku povrniti 66 % njegovih stroškov postopka. Ker tožnik glede na navedeni sklep o stroških sploh ni zavezan k povračilu stroškov tretji toženki, njeno pritožbeno zavzemanje za priznanje (še dodatnih) priglašenih stroškov postopka individualnega delovnega spora nima podlage.

I. Pritožba se zavrne in se potrdi izpodbijani del sklepa.

II. Tretja toženka krije svoje stroške pritožbe.

1. Sodišče prve stopnje je prvi in tretji toženki naložilo povračilo tožnikovih stroškov postopka 5.700,42 EUR z zakonskimi zamudnimi obrestmi (I. točka izreka), tožniku pa povrnitev 2.173,94 EUR stroškov postopka prve toženke in 2.737,68 EUR stroškov postopka tretje toženke, oboje z zakonskimi zamudnimi obrestmi (II. točka izreka).

2. Zoper odločitev o stroških v II. točki izreka sklepa v delu, ki se nanaša na njej nepriznane stroške postopka, se zaradi vseh pritožbenih razlogov pritožuje tretja toženka. Meni, da bi ji morali biti priznani še stroški: za zastopanje na naroku 2. 12. 2022 v višini 1000 točk, urnina za narok 3. 2. 2023 v višini 150 točk, za tri pripravljalne vloge v skupnem znesku 2250 točk ter materialni stroški. Predlaga spremembo izpodbijanega sklepa tako, da se ji prizna še navedene stroške postopka skupaj z zakonskimi zamudnimi obrestmi. Priglaša stroške pritožbe.

4. Pritožbeno sodišče je preizkusilo izpodbijani sklep na podlagi 19. člena Zakona o delovnih in socialnih sodiščih (ZDSS-1) v povezavi z drugim odstavkom 350. člena in 366. členom Zakona o pravdnem postopku (ZPP) in ugotovilo, da sodišče prve stopnje ni storilo bistvenih kršitev določb pravdnega postopka, na katere se pazi po uradni dolžnosti.

5. Sodišče prve stopnje je v izpodbijanem sklepu po višini odločilo o priglašenih stroških postopka, ki se je končal s pravnomočno sodbo in sklepom št. Pd 163/2022 z dne 30. 5. 2024 v povezavi s sodbo pritožbenega sodišča Pdp 429/2024 z dne 4. 12. 2024. V izreku sklepa o stroških (točka 2 v navedeni sodbi in sklepu) je pravnomočno odločeno, da sta prva in tretja toženka dolžni tožniku povrniti 66 % njegovih stroškov postopka. Ker tožnik glede na navedeni sklep o stroških sploh ni zavezan k povračilu stroškov tretji toženki, njeno pritožbeno zavzemanje za priznanje (še dodatnih) priglašenih stroškov postopka individualnega delovnega spora nima podlage.

6. Pritožbene navedbe v zvezi s potrebnostjo posameznih priglašenih stroškov za odločitev niso pravno odločilne, zato jih pritožbeno sodišče skladno z določbo prvega odstavka 360. člena ZPP ne presoja.

7. Ker niso podani pritožbeni razlogi in ker pritožbeno sodišče tudi ni našlo kršitev, na katere pazi po uradni dolžnosti, je pritožbo zavrnilo kot neutemeljeno ter potrdilo s strani tretje toženke izpodbijani del sklepa sodišča prve stopnje (2. točka 365. člena ZPP).

Zakon o pravdnem postopku (1999) - ZPP  - člen 360, 360/1, 365, 365-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.